[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.7.22.

COM(2009) 381 végleges

Javaslat:

A TANÁCS HATÁROZATA

az egyrészről az Európai Közösségek és tagállamai, másrészről Ukrajna között partnerségi viszonyt létrehozó partnerségi és együttműködési megállapodással kialakított együttműködési tanácson belül az Európai Közösségek és tagállamaik által az EU-Ukrajna társulási menetrend végrehajtására vonatkozó ajánlás, valamint a vegyes bizottság létrehozásáról szóló határozat elfogadása vonatkozásában elfogadandó álláspontról

INDOKOLÁS

Az utóbbi néhány év alatt az európai szomszédságpolitikának köszönhetően az EU és partnerei még inkább elmélyítették együttműködésüket, és jobban hozzáigazították azt a partnerek szükségleteihez és reformtörekvéseihez. Ukrajnával olyannyira intenzívvé vált a közös munka, hogy teljes mértékben garantált az EU-hoz fűződő kapcsolatok különös mélyülése.

Ukrajna és az EU között 1994-ben létesültek az első szerződéses kapcsolatok, amikor a felek aláírták a kétoldalú EU–Ukrajna partnerségi és együttműködési megállapodást. A megállapodás 1998-ban lépett hatályba. Az európai szomszédságpolitika létrehozásakor az EU és Ukrajna úgy döntött, hogy kapcsolataikat az EU–Ukrajna cselekvési terv keretében fejlesztik tovább, amelyet 2005 februárjában fogadtak el. A cselekvési terv végrehajtásának monitoringjára együttesen, illetve az Európai Bizottság éves jelentései útján került sor.

2007 márciusában tárgyalások kezdődtek az EU és Ukrajna között egy új megállapodásról: az új társulási megállapodás felváltaná az 1998-as partnerségi és együttműködési megállapodást, és túl is mutatna azon. Ukrajna Kereskedelmi Világszervezethez való csatlakozását követően felvették a tárgyalások napirendi pontjai közé az EU-val kialakítandó elmélyített és átfogó szabadkereskedelmi térség létrehozását is. A társulási megállapodásra vonatkozó tárgyalások folyamatban vannak e határozat fogalmazásakor, és a ratifikációval is eltelhet még néhány év, mielőtt a teljes megállapodás hatályba léphetne.

2008. februári következtetéseiben a Tanács hangsúlyozta a cselekvési tervek központi szerepét abban, hogy közelebb hozza a partnereket az EU-hoz. A cselekvési tervek gyakorlati tartalommal töltik meg az EU és partnerei közötti szerződéses kapcsolatokat, és a donorközösség számára is egyre fontosabb referenciakeretet nyújtanak. Mivel ezek a kapcsolatok mélyülnek és néhány cél megvalósult, miközben újabb célokról állapodnak meg, új eszközökre lesz szükség. Ennek előfeltételei közé tartozik a meglévő cselekvési terv végrehajtásának kielégítő mértéke, a láthatóan elért haladás, valamint a közös értékek és közös érdekek. A 2008. szeptemberi párizsi EU–Ukrajna csúcstalálkozó üdvözölte azt a tényt, hogy az EU–Ukrajna cselekvési terv 2005-ös elfogadása óta lényegesen javult az Európai Unió és Ukrajna közötti partnerség az összes közös érdeklődésre számot tartó területen.

A fentiek alapján, valamint figyelembe véve a társulási megállapodásról folytatott tárgyalások lényeges előrehaladását, a csúcstalálkozó olyan új gyakorlatias eszköz kialakítására hívott fel, amely az EU–Ukrajna cselekvési terv helyébe léphetne.

2008 decemberében tárgyalások kezdődtek erről az eszközről, a társulási menetrendről, amely a jelenlegi cselekvési terv helyébe lépne, valamint előkészítené és megkönnyítené az új EU–Ukrajna társulási megállapodás korai végrehajtását, amint az hatályba lép.

A cselekvési terv végrehajtása során szerzett tapasztalatok alapján olyan dokumentumra lenne szükség, amely jobban illeszkedik a partnerország ambícióihoz és kapacitásaihoz, miközben reális lépéseket ösztönöz az ukrán szabályozás uniós jogszabályokhoz és normákhoz való közelítése felé. A cselekvési tervek alapvető jellemzőit, azaz hogy specifikusak, időhöz kötöttek és cselekvésközpontúak, meg kell őrizni és tovább kell fejleszteni.

Az európai szomszédságpolitika cselekvési tervei, köztük az EU–Ukrajna cselekvési terv (2004. június 14-i tanácsi következtetések) jóváhagyásához elfogadott eljárásokhoz hasonlóan a társulási menetrendet a Tanács hagyja jóvá, majd az adott együttműködési tanács szentesíti. Ezért az Európai Bizottság a mellékletben csatolja az EU–Ukrajna Együttműködési Tanácson belül a Közösségek és tagállamaik által a csatolt társulási menetrend végrehajtására vonatkozó ajánlás elfogadása vonatkozásában elfogadandó álláspontról szóló tanácsi határozatjavaslat szövegét.

Ezenkívül létre kell hozni egy olyan bizottságot, amely felülvizsgálja a társulási menetrend végrehajtása terén elért haladást, valamint meghatározza a jövőbeni prioritásokat és a szükséges kiigazításokat. Az Európai Bizottság azt javasolja, hogy az EU–Ukrajna társulási megállapodás végleges rendelkezéseinek megállapításáig az EU–Ukrajna Együttműködési Tanács hozzon létre egy ilyen vegyes bizottságot vezető tisztviselői szinten.

Az Európai Bizottság ennélfogva felkéri a Tanácsot a tanácsi határozatra irányuló, csatolt javaslat elfogadására.

Javaslat:

A TANÁCS HATÁROZATA

az egyrészről az Európai Közösségek és tagállamai, másrészről Ukrajna között partnerségi viszonyt létrehozó partnerségi és együttműködési megállapodással kialakított együttműködési tanácson belül az Európai Közösségek és tagállamaik által az EU-Ukrajna társulási menetrend végrehajtására vonatkozó ajánlás, valamint a vegyes bizottság létrehozásáról szóló határozat elfogadása vonatkozásában elfogadandó álláspontról

AZ EURÓPAI UNIÓ TANÁCSA,

tekintettel az egyrészről az Európai Közösségek és azok tagállamai, másrészről Ukrajna közötti partnerségi és együttműködési megállapodás megkötéséről szóló, 1998. január 26-i 98/149/EK, ESZAK, Euratom tanácsi és bizottsági határozat 1. cikkére,

tekintettel a Bizottság javaslatára,[1]

mivel:

1. Az egyrészről az Európai Közösségek és azok tagállamai, másrészről Ukrajna közötti partnerségi viszony létrehozásáról szóló partnerségi és együttműködési megállapodást 1994. június 14-én aláírták és 1998. március 1-jén hatályba lépett.

2. Az Európai Közösségek és tagállamaik társulási megállapodásról szóló tárgyalásokat folytatnak Ukrajnával.

3. A Felek szándékában áll végrehajtani az EU–Ukrajna társulási menetrendet, amely a jelenleg hatályos EU–Ukrajna cselekvési terv helyébe lépne, valamint előkészítené és megkönnyítené az új EU–Ukrajna társulási megállapodás korai végrehajtását azáltal, hogy céljainak megvalósításához konkrét lépéseket állapítana meg.

4. Szükséges létrehozni egy olyan bizottságot, amely felülvizsgálja a társulási menetrend végrehajtása terén elért haladást, valamint meghatározza a jövőbeni prioritásokat és a szükséges kiigazításokat. E vegyes bizottság vezető tisztviselői szinten működne, és az EU–Ukrajna Együttműködési Tanács hozná létre,

A KÖVETKEZŐKÉPPEN HATÁROZOTT:

Egyetlen cikk

Az egyrészről az Európai Közösségek és tagállamai, másrészről Ukrajna között partnerségi viszonyt létrehozó partnerségi és együttműködési megállapodással kialakított együttműködési tanácson belül a Közösségek és tagállamaik által az EU-Ukrajna társulási menetrend végrehajtása tekintetében elfogadandó álláspont az együttműködési tanács e határozat mellékletében szereplő ajánlástervezetén alapul. A társulási menetrend operatív részeinek további módosításait az együttműködési tanács végzi el, adott esetben a Közösséggel és tagállamaival történt egyeztetés alapján.

Kelt Brüsszelben, 2009.7.22.

a Tanács részéről

az elnök

1. MELLÉKLET Ajánlástervezet az EU-Ukrajna társulási menetrend végrehajtásáról

Az EU–Ukrajna Együttműködési Tanács,

tekintettel az egyrészről az Európai Közösség és tagállamai, másrészről Ukrajna közötti partnerséget létrehozó együttműködési és partnerségi megállapodásra – a továbbiakban: partnerségi és együttműködési megállapodás – és különösen annak 85. cikkére,

mivel:

5. A partnerségi és együttműködési megállapodás 85. cikke feljogosítja az együttműködési tanácsot arra, hogy a két fél egyetértésével megfelelő ajánlásokat tegyen.

6. A partnerségi és együttműködési megállapodás 102. cikkének értelmében a Felek a megállapodásban foglalt kötelezettségeik teljesítéséhez szükséges bármely általános vagy egyedi intézkedést meghoznak, és gondoskodnak arról, hogy elérjék a megállapodásban meghatározott célkitűzéseket.

7. A partnerségi és együttműködési megállapodás felei társulási megállapodásról tárgyalnak, amely mélyreható és átfogó szabadkereskedelmi térség létrehozására is kiterjed.

8. A partnerségi és együttműködési megállapodás felei megegyeztek az EU-Ukrajna társulási menetrend szövegében.

9. Az EU–Ukrajna társulási menetrend a jelenlegi EU–Ukrajna cselekvési terv helyébe fog lépni, valamint előkészíti és megkönnyíti az új EU–Ukrajna társulási megállapodás korai hatálybalépését azáltal, hogy olyan konkrét lépéseket dolgoz ki és állapít meg, amelyek gyakorlati iránymutatást adnak az előkészületekhez és a végrehajtáshoz.

10. A társulási menetrend kettős célt szolgál: a társulási megállapodás előkészítésére vonatkozó konkrét lépések meghatározása, valamint szélesebb körű keret biztosítása az Ukrajna és az Európai Unió közötti politikai társulás és szorosabb gazdasági integráció átfogó céljainak eléréséhez.

11. A társulási menetrend olyan operatív dokumentum, amelyet szükség esetén felül fognak vizsgálni a társulási menetrend 3.9. szakaszában említett értékelő jelentések alapján, valamint átfogó céljainak tükrében,

ELFOGADTA A KÖVETKEZŐ AJÁNLÁST:

Egyetlen cikk

Az együttműködési tanács ajánlja a Feleknek, hogy hajtsák végre a mellékelt EU–Ukrajna társulási menetrendet, amennyiben e végrehajtás az új EU–Ukrajna társulási megállapodás végrehajtásának előkészítésére irányul.

Kelt, […]-án/-én.

az együttműködési tanács részéről

az elnök

2. MELLÉKLET Határozattervezet vegyes bizottság létrehozásáról

Az EU–Ukrajna Együttműködési Tanács,

tekintettel az egyrészről az Európai Közösség és tagállamai, másrészről Ukrajna közötti partnerséget létrehozó együttműködési és partnerségi megállapodásra – a továbbiakban: partnerségi és együttműködési megállapodás – és különösen annak 88. cikkére,

mivel:

12. A partnerségi és együttműködési megállapodás 88. cikke felhatalmazza az együttműködési tanácsot arra, hogy felállítson bármely egyéb olyan különbizottságot vagy testületet, amely segíthet feladatai végrehajtásában, és meghatározza az ilyen bizottságok vagy testületek összetételét, feladatait és működésének módját.

13. A partnerségi és együttműködési megállapodás felei társulási megállapodásról tárgyalnak, amely mélyreható és átfogó szabadkereskedelmi térség létrehozására is kiterjed.

14. A partnerségi és együttműködési megállapodás felei megegyeztek az EU–Ukrajna társulási menetrend szövegében.

15. Szükséges létrehozni egy olyan bizottságot, amely felülvizsgálja a társulási menetrend végrehajtása terén elért haladást, valamint meghatározza a jövőbeni prioritásokat és a szükséges kiigazításokat. E vegyes bizottság vezető tisztviselői szinten fog működni,

A KÖVETKEZŐKÉPPEN HATÁROZOTT:

Egyetlen cikk

Az együttműködési tanács vezető tisztviselői szinten működő vegyes bizottságot hoz létre. A vegyes bizottság áttekinti a társulási menetrend végrehajtásában elért eredményeket, valamint a jövőbeni prioritásokat és a társulási menetrend bármely szükséges kiigazítását.

A vegyes bizottság rendszeresen, legalább évente egyszer ülésezik.

Kelt, […]-án/-én.

az együttműködési tanács részéről

az elnök

[1] HL xxxxxxxx